उमरिया जिले में नहीं रुक रही जच्चा और बच्चा की मौत
उमरिया जिले में नहीं रुक रही जच्चा और बच्चा की मौत एक और आदिवासी महिला की प्रसव के बाद हुई मौत
अस्पताल प्रबंधन सफाई देने में जुटा
नवजात बच्ची को 4 घंटे तक नहीं मिली कोई सुविधा
परिजन लिए बैठे रहे वार्ड में
वहीँ नदारद रहीं डियूटी डाक्टर
सी एस ने कहा जाँच करवाएंगे सुरेंद्र त्रिपाठी उमरिया (एमपी मिरर)। जिला अस्पताल में आये दिन जच्चा और बच्चा की मौत होना आम बात हो गई है देश और प्रदेश की सरकार आदिवासी हित का ढिंढोरा पीटने में कोई कसर नहीं छोड़ रही है लेकिन सरकार के नुमाइंदे भी सारी योजनाओ को पलीता लगाने में कोई कसर नहीं छोड़ रहे हैं | ऐसा ही एक मामला सुबह जिला अस्पताल उमरिया में हुआ, सामान्य प्रसव होने के बाद नवजात बच्चे की मौत हो गई और दिन में 2 बजे शासकीय कैलो देवी चिकित्सालय चंदिया में चंदिया निवासी सुनीता सिंह गोंड का सामान्य प्रसव होने के बाद उमरिया जिला अस्पताल रिफर कर दिया गया शाम को 5 बजे जिला अस्पताल आते ही जच्चा की मौत हो गई और यहाँ कह दिया गया कि 108 एम्बुलेंस में ही मौत हो गई थी | सुनीता सिंह की सास रामकली बाई ने बताया कि चंदिया अस्पताल में नार्मल डिलीवरी हुई और बहू कहने लगी कि हमको घबडाहट हो रही है तो वहां से रिफर कर दिए और यहाँ पहुँचाने के बाद डियूटी में मौजूद नर्स कह दी कि अब नहीं रही, इतना ही नही रात 9 बजे तक नवजात बच्ची को देखने वाला भी कोई नहीं रहा उसके परिजन वार्ड में गोदी में लिए बैठे रहे |
वहीँ जब डियूटी डाक्टर से बात करने के लिए उनकी तलाश की गई तो वो डियूटी से नदारद मिली, अस्पताल के गार्ड ने बताया कि हमको तहरीर लिख कर पुलिस को देने के लिए भेजी और जब हम वापस आये तो यहाँ ताला लगा है शायद घर गईं होंगी |
जब डियूटी डाक्टर मौके पर नहीं मिली तो जिला अस्पताल के सिविल सर्जन डाक्टर एस आर कानस्कर से फोन पर बात की गई तो वो कुछ देर में अस्पताल आकर बताये कि मेरे को जानकारी मिली है कि चंदिया से महिला डिलीवरी के बाद यहाँ 108 के माध्यम से रिफर होकर ब्रोड डेड आई है और उसके बारे में पुलिस को इत्तला दे दी गई है पोस्ट मार्टम के बाद ही कारण का पता चलेगा और डियूटी डाक्टर के नदारद रहने के बारे में कहे कि अभी हमने सी एस का चार्ज लिया है और इसके बारे में उनसे बात करेंगे और अगर हमारे प्रशासन की गलती है तो इसको सुधारेंगे |
वहीँ जब सिविल सर्जन डाक्टर एस आर कानस्कर से सुबह नवजात बच्चे और शाम को जच्चा की मौत के बारे में पूंछा गया कि क्या बात है लगातार मौतें हो रही हैं जबकि देश और प्रदेश की सरकार जननी सुरक्षा के लिए ढेरों योजनायें चला रही है खास कर आदिवासियों के हित के लिए तो प्रदेश की सरकार सब कुछ करने को तैयार है फिर ऐसी स्थिति क्यों हो रही है तो जिला अस्पताल के सिविल सर्जन डाक्टर एस आर कानस्कर का जबाब रहा कि दिखिए कुछ तो कंजनाईटल कुछ बीमारियाँ रहती है जो गाँव के लेवल पे उतनी सुविधाएं नहीं होने के कारण या समय पर उनको स्पेलिस्ट को नहीं दिखाने के कारण कुछ तो उनकी भी खुद की परेशानिया होती हैं और उसको सुधारने का हम प्रयास करेंगे अगर हमारे संज्ञान में यहाँ आता है, वहीँ जब उनसे पूंछा गया कि गांवों में ए एन एम और आशा कार्यकर्ताएं हैं फिर भी ऐसी स्थिति हो रही है तो सफाई देते हुए कहे कि एक हजार के पापुलेशन में आशा रखा हुआ है और महीने में 3 – 4 ही प्रिगनेंसी महीने में रहती है और हमारे क्षेत्र में ऐसा देखा गया है कि गर्भवती माताओं को एनेमिया, मतलब खून की कमी जिसको रक्ताल्पता कहते हैं पाया जाता है और उसके लिए हमारे यहाँ प्रोग्राम भी चल रहे हैं और कल ही हमने एक प्रोग्राम लांच किया है |
गौरतलब है कि प्रदेश सरकार तो आदिवासी उत्थान के बड़े – बड़े दावे करती है, इतना ही नहीं प्रदेश के मुख्य मंत्री तो अपने हर दौरे में और हर वक्तव्य में आदिवासियों के हित के अलावा कोई बात ही नहीं करते और उमरिया जिले में उनकी सबसे बड़ी योजना में उनके ही नुमाइंदे पलीता लगाने में लगे हैं और आये दिन आदिवासियों की मौतें हो रही हैं | ये सिलसिला कब रुकेगा यह तो समय के गर्त में है |